NÕUKOGU MÄÄRUS (EMÜ) nr 1585/80,

24. juuni 1980,

millega muudetakse määrust nr 136/66/EMÜ õli- ja rasvaturu ühise korralduse kehtestamise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eelkõige selle artikleid 42 ja 43,

võttes arvesse komisjoni ettepanekut,

võttes arvesse Euroopa Parlamendi arvamust,1

võttes arvesse majandus- ja sotsiaalkomitee arvamust

ning arvestades, et:

nõukogu 22. septembri 1966. aasta määruse nr 136/66/EMÜ (õli- ja rasvaturu ühise korralduse kehtestamise kohta,3 viimati muudetud määrusega (EMÜ) nr 590/794) artiklites 22 ja 24 on sätestatud õliseemnete sekkumissüsteem, mis põhineb sekkumise baashinnal ja tuletatud sekkumishindadel ning mille eesmärgiks on eelkõige tagada turu ladus toimimine; see süsteem ei ole siiski sel eesmärgil enam vajalik; lisaks sellele on oht, et sekkumishinnad määratakse kindlaks tasemel, mis ei vasta tegelikule turuolukorrale ning võib seetõttu olla vastuolus kõnealuse eesmärgiga; seetõttu tuleks õliseemnete tuletatud sekkumishindade süsteem kaotada ja asendada see kogu ühenduses ühtse hinnatasemega sekkumissüsteemiga;

taotlushinna ja sekkumishinna vahe peab olema piisav, et võimaldada vaba kauplemist seemnetega kogu ühenduses normaalsetel tingimustel, võttes arvesse turukõikumisi, ning samal ajal anda tootjatele võimalus müüa seemneid taotlushinnale võimalikult lähedase hinnaga; selle eesmärgi saavutamiseks peab kõnealuse vahe kindlaksmääramisel võtma arvesse mitte ainult transpordikulu tootmis- ja kasutamiskoha vahel, vaid ka turukomponenti;

üleminek tuletatud sekkumishindade süsteemilt ühtse sekkumishinna süsteemile ei tohiks kaasa tuua sekkumishindade langust; seetõttu ei tohiks uut süsteemi kohaldada enne 1982/83. turustusaastat;

turustusaasta algus- ja lõppkuupäeva määramisel tuleks arvesse võtta vastavaid rüpsi- ja rapsiseemnete ning päevalilleseemnete saagikoristuse alguskuupäevi ühenduse peamistes tootmispiirkondades; eespool kirjeldatud põhjusi on võetud arvesse nõukogu 6. juuni 1967. aasta määruse nr 114/67/EMÜ (millega määratakse kindlaks õliseemnete taotlushinnad ja sekkumise baashinnad 1967/68. turustusaastaks,5 muudetud määrusega (EMÜ) nr 1335/726) vastuvõtmisel; kõnealune määrus tuleks kehtetuks tunnistada,

ON VASTU VÕTNUD KÄESOLEVA MÄÄRUSE:

Artikkel 1

Määrust nr 136/66/EMÜ muudetakse järgmiselt.

1. Artikkel 22 asendatakse järgmisega:

"Artikkel 22

1. Enne iga aasta 1. augustit määratakse kindlaks iga õliseemneliigi taotlushinnad ühenduses.

2. Kui artiklist 25 ei tulene teisiti, kehtivad need hinnad kogu järgmisel aastal algava turustusaasta jooksul. Hinnad on seotud standardkvaliteediga ja määratakse kindlaks hulgimüügietapi käigus laost ostetava ja mahalaadimata kauba jaoks.

3. Rüpsi- ja rapsiseemnete turustusaasta algab 1. juulil ja lõpeb 30. juunil.

Päevalilleseemnete turustusaasta algab 1. septembril ja lõpeb 31. augustil.

4. Nõukogu võtab lõikes 1 osutatud hinnad ning hindadele vastavad standardkvaliteedid vastu asutamislepingu artikli 43 lõikes 2 sätestatud korras."

2. Artikkel 24 asendatakse järgmisega:

"Artikkel 24

1. Sekkumishinna kindlaksmääramiseks vähendatakse taotlushinda:

- komponendi võrra, mille puhul võetakse arvesse turukõikumisi,

- komponendi võrra, mille puhul võetakse arvesse seemnete veokulusid tootmispiirkondadest kasutuspiirkondadesse.

Neid kahte komponenti kohaldatakse tavapärase saagikoristuse puhul.

2. Sekkumiskeskused määratakse kindlaks artiklis 38 sätestatud korras pärast asjaomaste liikmesriikidega konsulteerimist."

Artikkel 2

Erandina määruse nr 136/66/EMÜ artiklist 24 määratakse 1980/81. ja 1981/82. turustusaastaks sekkumise baashinnad ja tuletatud sekkumishinnad kindlaks sellisel tasemel, mis võimaldab ladusalt üle minna alates 1982/83. turustusaastast kohaldatavale sekkumishinnasüsteemile.

Artikkel 3

Määrus nr 114/67/EMÜ tunnistatakse kehtetuks.

Artikkel 4

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Artikleid 1 ja 3 kohaldatakse alates 1982/83. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 24. juuni 1980

Nõukogu nimel

eesistuja

S. FORMICA

1 EÜT C 97, 21.4.1980, lk 33.

2 Arvamus esitatud 26. märtsil 1980 (Euroopa Ühenduste Teatajas seni avaldamata).

3 EÜT 172, 30.9.1966, lk 3025/66.

4 EÜT L 78, 30.3.1979, lk 1.

5 EÜT 111, 30.6.1967, lk 2195/67.

6 EÜT L 147, 29.6.1972, lk 6.